Musis
Musis (indonez. Sungai Musi) – upė Indonezijoje, Sumatros saloje, Pietų Sumatros provincijoje. Prasideda Barisano kalnagūbryje salos centrinėje dalyje. Teka į šiaurės rytus pelkėta lyguma. Įteka į Bankos sąsiaurį, sudaro deltą. Didžiausi intakai: Komeringas, Ravasas, Batangaris, Lekas, Lakitanas, Kelingis, Lematangas, Semangusas, Oganas. Upė vandeninga ištisus metus, laivuojama 360 km nuo žiočių ruože, jūriniais laivais – 85 km ruože. Musio deltoje įsikūręs Palembango uostamiestis.